P. Prokopovič, minister dopravy, pôšt a telekomunikácií SR: (2003-11-11):
K novele predmetného zákona pristúpilo Ministerstvo hospodárstva Slovenskej republiky na základe Plánu legislatívnych úloh vlády Slovenskej republiky na rok 2003. Ťažiskovými bodmi celého návrhu zákona sú ustanovenia, ktorými sa upravuje § 10, čím sa umožní vláde Slovenskej republiky doprivatizovať majetok podnikov s tzv. charakterom prirodzených monopolov. Pri úprave tohto paragrafu však bola zachovaná rozhodovacia právomoc vlády Slovenskej republiky a Národnej rady Slovenskej republiky v oblasti zámeru a postupu privatizácie s ohľadom na záujmy štátu. Vládny návrh zákona vytvára len právny rámec na prípadnú privatizáciu podnikov s charakterom prirodzených monopolov, a to hlavne zrušením tzv. blokačného ustanovenia § 10 ods. 4 zákona č. 92/1991 Zb., v ktorom sú vymenované podniky, v ktorých musí byť zachovaná trvalá majetková účasť štátu alebo fondu na podnikanie v rozsahu minimálne 51 %. Vypracovaním tejto novely sa napĺňa Programové vyhlásenie vlády Slovenskej republiky, ktorého súčasťou je aj dôchodková reforma, na úspešné spustenie ktorej je potrebný nemalý objem finančných prostriedkov, ktorými štát v rozpočte nedisponuje. A tieto prostriedky sa dajú získať len doprivatizovaním majetku podnikov s charakterom prirodzených monopolov. Vzhľadom na objem štátneho majetku, ktorý bude možné potenciálne privatizovať, ako aj z dôvodu zvýšenia dohľadu nad procesom privatizácie sa navrhuje pri podnikoch s charakterom prirodzených monopolov predĺžiť lehotu na podanie návrhu o určení neplatnosti prevodu alebo prechodu vlastníctva z 3 rokov na 10 rokov. Ďalej sa návrhom zákona na základe doterajšej praxe upravujú niektoré ustanovenia tak, aby zo zákona jednoznačne vyplývali práva a povinnosti dotknutých subjektov. Ide tu najmä o upresnenie prechodu záväzkov nadobúdateľov privatizovaného majetku, ktorý je zabezpečený štátnou zárukou, ďalej, upresnenie postupu pri žiadostiach o udelenie výnimky z § 45. Ďalej sa upravuje bezodplatný prevod bytových domov, ktoré sú majetkom štátu v správe ministerstva hospodárstva, do vlastníctva obce, pričom obec je povinná zachovať účelové určenie nehnuteľnosti. Ide tu o štátny majetok podnikov, ktorý nebolo možné z akýchkoľvek dôvodov privatizovať. Majetok sa bude prevádzať zmluvne s vysporiadaním všetkých vzťahov medzi zainteresovanými subjektmi. K tomuto kroku vedie ministerstvo o. i. aj skutočnosť, že na správu takéhoto majetku je potrebné vynakladať pomerne značné finančné prostriedky, napr. na strážnu službu objektov, vykonávanie správy objektov, s tým spojené vymáhanie nájomného od neplatičov, vedenie súdnych sporov a podobne. A som presvedčený, že ministerstvo má plniť iné úlohy, ako som tu vymenoval. Návrhom zákona sa tiež novelizuje zákon Národnej rady Slovenskej republiky č. 173/1993 Z. z. o niektorých náhradách. Ide o malú novelu súvisiacu s premenou Reštitučného investičného fondu, akciová spoločnosť, založeného fondom na Reštitučný otvorený podielový fond v súlade so zákonom č. 385/1999 Z. z. o kolektívnom investovaní, ktorým sa akcie nahradili podielovými listami. Návrh zákona bol v zmysle uznesenia Národnej rady Slovenskej republiky č. 464 zo 17. septembra 2003 prerokovaný v Ústavnoprávnom výbore Národnej rady Slovenskej republiky, vo Výbore Národnej rady Slovenskej republiky pre financie, rozpočet a menu, vo Výbore Národnej rady Slovenskej republiky pre verejnú správu a v gestorskom výbore, Výbore Národnej rady Slovenskej republiky pre hospodárstvo, privatizáciu a podnikanie. Pripomienky legislatívnotechnického charakteru uplatnené odborom legislatívy a aproximácie práva Kancelárie Národnej rady Slovenskej republiky, ako i ďalšie pozmeňujúce  a doplňujúce poslanecké návrhy a pripomienky k vládnemu návrhu zákona v mene predkladateľa akceptujeme. Vážený pán predsedajúci, vážené pani poslankyne, páni poslanci, na základe uvedených skutočností si vás dovoľujem požiadať o podporu schválenia uvedeného návrhu zákona. Ďakujem za pozornosť.